Kolmkümmend neli aastat on itaallane Fabrizio Collini töötanud ettevõttes Daimler tööriistade valmistajana. Tagasihoidlikult ja laitmatult. Ja siis mõrvab ta Berliini luksushotellis ühe vana mehe. Põhjusetult, nagu paistab. Kui kohus määrab Fabrizio Collini kaitsjaks Caspar Leineni, näib see juhtum noorele advokaadile oodatud paljutõotava võimalusena karjääri teha. Ent kui ta saab teada, kes on mõrvaohver, muutub protsess talle isiklikuks õuduseks: tapetu – lugupeetud Saksa tööstur – on tema parima sõbra vanaisa. Leineni mälestustes sõbralik, sooja südamega mees. Ikka ja jälle püüab ta sooritatud tegu mõista, kuid Collini vaikib visalt. Ja nõnda peab Leinen oma veendumustest hoolimata kaitsma kohtus meest, kes ei tahagi, et teda kaitstaks.
Rahvusvaheliselt menukas kohtusaalidraama keskendub noorele Saksa advokaadile ja sõjakuritegudega seotud juhtumile. Vihjeid otsides avastab ta süüdistatava isikliku seose ohvriga ja leiab Saksamaa õigussüsteemis kohutava tõe, mille juured ulatuvad tagasi Teise maailmasõjani. Ent kui palju on ta tõe paljastamise nimel valmis ohverdama?
Ferdinand von Schirach töötas alates 1994. aastast kriminaalasjade advokaadina. Kohtupraktikas nähtu-kuuldu põhjal hakkas ta kirjutama jutustusi, mis olid menukad nii Saksamaal kui mujal maailmas. Mõne aasta eest loobus ta juristipraksisest, et pühenduda üksnes kirjanduslikule loometegevusele. Ta on pälvinud mitmeid kirjandusauhindu, paljud tema teosed on ekraniseeritud, sh romaan „Collini juhtum“.
|Raamatu andmed|
|Ilmumise aasta||2021|
|Formaat||Pehmekaaneline, lakkadega|
|Lehekülgi||174|
|Mõõdud||125x190|
|Tõlkija(d)||Piret Pääsuke|
|ISBN||9789916121443|
- Tõlkija: Piret Pääsuke